Søren Lie og to kammerater har i nogle måneder lavet varmelys til ukrainske soldater. Indtil videre har de været med til at sende 9000 varmelys afsted til det krigshærgede land. Søndag havde han i fællesskab med en gruppe frivillige bedt om assistance fra alle interesserede. Der skulle laves så mange varmelys som muligt. - Det er så forfærdeligt, det der foregår dernede, så vi er simpelthen bare nødt til at hjælpe dem. Der er ikke så meget at rafle om, siger Søren Lie. Godt gang i arbejdet Søren Lie er en del af frivillighedsgruppen Outpost 9000 og sammen med andre frivillige havde de arrangeret dagen. - Produktionen er gået lynhurtigt, og alle gør det bedste, de kan. Det er vi glade for, siger Søren Lie. Omkring 100 frivillige var mødt op for at deltage i arbejdet, og det var mere end forventet. - Vi har haft folk ude i byen for at købe malertape, og jeg havde 48 papruller med, og der er ikke flere tilbage kan jeg se, siger Søren Lie. - Det går over al forventning, konstaterer arrangøren. 5000 nye varmelys De ukrainske soldater bruger lysene til at varme sig på, og de bliver også brugt til at lave mad på. - Det er dem, der skriger på vores lys. Det gør de over hele fronten dernede, siger Søren Lie. Mange af de fremmødte er selv ukrainere og har bekendte i Ukraine. En af dem er Iana Misevska, som har været i Danmark i otte år. - Alle kan lave en forskel. Små ting kan lave en kæmpe stor forskel. Derfor tænker jeg, det er en god idé at komme i dag, siger hun. Produktionen i sportshallen endte med, at der blev lavet 5000 nye varmelys. På fredag bliver de sendt til Ukraine. - Jeg er glad for, det er blevet sådan en succes, siger Søren Lie.
Omkring 100 frivillige mødte søndag op i sportshallen på Vesthimmerlands Gymnasium og HF, hvor de lavede varmelys.